ફિલ્મ ગર્મ હવાનું એ દૃશ્ય યાદ કરો, જેમાં ભારતથી નીકળીને લોકો પાકિસ્તાન જઈ રહ્યા છે અને પાકિસ્તાનથી નીકળીને લોકો ભારત આવી રહ્યા છે. એક વ્યક્તિને સામા ટોળામાં પોતાના બાળકને મારનાર જેવી વ્યક્તિ દેખાય છે અને ગુસ્સાથી તેનું મગજ બહેર મારી જાય છે. તે કશોયે વિચાર કર્યા વિના પથ્થર ઊઠાવીને પેલી વ્યક્તિ તરફ ફેંકે છે. તેને પથ્થર ફેંકતી જોઈને અન્ય વ્યક્તિઓ પણ પથ્થર ફેંકવા લાગે છે અને પથ્થર યુદ્ધ સર્જાઈ જાય છે, રમખાણ સર્જાઈ જાય છે. આ દૃશ્ય ટોળાશાહીનો ઉત્તમ નમૂનો છે. અત્યારે પણ કંઇક આવી જ સ્થિતિ પ્રવર્તે છે. લગભગ દરેક સામાન્ય વ્યક્તિ, જે સત્તા કે પોલીસની વગથી દૂર છે તેને કંઇક અજુગતું થઇ રહ્યાનો ડર લાગી રહ્યો છે. હા, હું વાત કરી રહ્યો છું મોબ લિન્ચિંગ અથવા તો ટોળા ન્યાયની. વોટ્સ એપથી વાત વાયુ વેગથી વધુ વેગે ફેલાઈ કે બાળકોને ઊઠાવી જનારી ગેન્ગ સક્રિય છે. આ અફવા માત્ર અમદાવાદમાં જ નહીં, સમગ્ર ભારતમાં ફેલાઈ. વળી વોટ્સ એપમાં ખબર મૂકનારે એમ પણ કહ્યું કે આ વાતને સમાજના ભલા માટે ફોરવર્ડ કરો. એટલે લોકોએ જાણ્યા વિચાર્યા વિના ફોરવર્ડ કરી. આથી લોકોમાં ગભરાટ ફેલાયો અને કોઈ સોસાયટી કે વિસ્તારમાં અજાણ્યા લોકો દેખાય એટલે બાળકો ઊઠાવી જવા આવ્યા છે તેવી દહેશત ફેલાઈ. આ ગભરાટમાં લોકોએ કાનૂની પગલાં લેવા માટે પોલીસને જણાવવાને બદલે સીધા પગલાં લીધાં અને અજાણ્યા જણાતા લોકોને ટોળામાં આવીને મારવાનું શરૂ કર્યું.